Incidenstallet slår kedelig rekord, og kommunen er presset og genopretter krisestab, som ugentligt mødes for at drøfte den aktuelle corona-situation.

Frederikshavn Kommune har valgt at aflyse sin traditionelle nytårskur for medarbejderne i begyndelsen af januar. - Det har vi gjort, fordi det er afgørende for os at sikre velfærdsproduktionen, hvis jeg må bruge det udtryk, forklarer kommunaldirektør Thomas Eriksen til Kanal Frederikshavn. Kommunaldirektøren understreger, at kommunen ikke er der, hvor alle sociale arrangementer automatisk skal aflyses. Lige nu er der eksempelvis en del julearrangementer i skoler og på daginstitutioner. - Her må skoler og institutioner lokalt afgøre, om arrangementerne kan gennemføres forsvarligt, siger Thomas Eriksen til Kanal Frederikshavn. Højt incidenstal Baggrunden er, at incidenstallet i Frederikshavn Kommune mandag slår ny rekord. Det lyder på 492,5, hvilket svarer til, at der de seneste syv dage er registreret 290 nye tilfælde af covid-19. Kommunen er presset Kommunen er allerede flere steder presset og har indkaldt en del vikarer for blandt andet at kunne passe de ældre borgere. Smitten har ramt alle aldersgrupper i Frederikshavn Kommune, og ud af 22 sogne er der kun tre uden aktuelt smittede. Det er Skærum, Karup og Hulsig. Nabokommunerne har et markant lavere incidenstal end Frederikshavn Kommune. Incidenstallet i Hjørring Kommune er 292,9, mens det er 282,2 i både Brønderslev Kommune og Læsø Kommune. Aalborg Kommunes har et incidenstal på 263,5. Flere test og krisestab Kommunaldirektøren oplyser til Kanal Frederikshavn, at kommunen på baggrund af det høje incidenstal presser på for flere test-muligheder, ligesom det er håbet at få flere borgere hurtigere vaccineret igen. Situationen gør også, at Frederikshavn Kommune netop har besluttet at genoprette Krisestaben, som ugentligt mødes for at drøfte den aktuelle corona-situation i kommunen.